**Doina voinicească VI**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sub poale de codru verde

O zare de foc se vede

Şi la zarea focului

Stau voinicii codrului!

Nu ştiu zece sau cincisprezece

Sau peste sută mai trece.

Ştiu că beau vinaţe reci

Şi că frig vreo cinci berbeci.

Dar nu-i frig ei cum se frige,

Ci-i anină prin cârlige

Şi-i întorc prin belciuge

Să le facă carnea dulce.

Iar cum sta şi ospăta

Căpitanul şuiera,

Ei ospăţul şi-l lăsau

Şi la luptă alergau;

Luptau ei cât ce luptau,

Potiraşii alungau,

Da-n codru când se-ntorceau

Nici un os nu mai găseau,

Că-n urma voinicilor

Calcă ceata lupilor

De prin fundul codrilor.